
За комплексната роля на музиката в развитието на децата са написани стотици страници и продължава да се пише. Звуците и ритмите са първата връзка със света: сърцето на мама, гласът „отвън”… Независимо от състоянието си детето по един или друг начин ги улавя и така се учи да различава нещата от заобикалящата го среда, да осъзнава това, което вижда, да комуникира с другите, да реагира. 

В настоящото споделяне на личен практически опит ще представя как народните песни, „свирни” и ритми помагат за „свързване”, контакт и музикални дейности с деца от аутистичния спектър. Как те влияят и помагат детето да бъде разбрано, обучавано и евентуално „въведено” в реалността. Всяко от тях, преди да се обърне с очи и лице към околния свят, отваря широко уши и сърце за ритъма му и звуците. Чрез тях търси начини да изрази емоции, настроение, да заяви лични преживявания.

